b'\n_START_ARTICLE_\nAndra\xc5\xbe Ter\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nMati Miroslava je bila u\xc4\x8diteljica, o\xc4\x8de Silvo pa novinar. Otro\xc5\xa1tvo je pre\xc5\xbeivel v Kamniku, kjer je obiskoval osnovno \xc5\xa1olo Marije Vere in kasneje gimnazijo Rudolfa Maistra. V najstni\xc5\xa1kih letih se je rad ukvarjal s \xc5\xa1portom in bral knjige. Posebno rad je imel tenis, kolesarstvo in ko\xc5\xa1arko. \xc5\xa0port \xc5\xa1e danes predstavlja sredi\xc5\xa1\xc4\x8de njegovega na\xc4\x8dina \xc5\xbeivljenja. Na za\xc4\x8detku sta ga bolj zanimala odvetni\xc5\xa1tvo in novinarsko delo (zaradi o\xc4\x8deta). Zaklju\xc4\x8dni izpit je nato opravil z odliko in se leta 1994, sicer bolj po naklju\xc4\x8dju, vpisal na Pravno fakulteto (PF) v Ljubljani. _NEWLINE_O sebi pravi naslednje: \xcb\x9dMo\xc5\xbeganov ne znam ustaviti. Zato ves \xc4\x8das mislim, tuhtam, spra\xc5\xa1ujem in i\xc5\xa1\xc4\x8dem odgovore. \xc4\x8ce se le da, v pogovoru z drugimi. V knjigah, na primer, \xc4\x8dlovek najde vse o sebi, drugih, okolju in tistem, kar je \xc4\x8dloveku miselno dosegljivo in doumljivo. Pravo je v bistvu iskanje najbolj\xc5\xa1ega odgovora na najpomembnej\xc5\xa1a vpra\xc5\xa1anja skupnega \xc5\xbeivljenja ljudi. Filozofija pa na\xc4\x8din mi\xc5\xa1ljenja, iskanja samega sebe, spoznavanja sebe in drugih, iskanja smisla: vedeti in znati, pojasniti in narediti, spra\xc5\xa1evati in pomagati pri iskanju odgovorov.\xcb\x9d_NEWLINE_Leta 1998 je uspe\xc5\xa1no zagovarjal diplomsko nalogo, za katero je tudi prejel nagrado PF \xcb\x9dza odli\xc4\x8dno diplomsko nalogo\xcb\x9d. Naslednje leto je vpisal podiplomski \xc5\xa1tudij Teorija prava in dr\xc5\xbeave. Magistrsko nalogo je prav tako opravil z odliko. Prvo zaposlitev je od leta 1999 opravljal kot asistent na PF v Ljubljani. Leta 2003 je prejel nagrado Zveze dru\xc5\xa1tev pravnikov Slovenije \xc2\xbbmladi pravnik\xc2\xab. Decembra 2007 je opravil strokovni izpit za imenovanje v naziv s podro\xc4\x8dja dr\xc5\xbeavne ureditve in javne uprave. V letih 2007 in 2008 je na Okro\xc5\xbenem sodi\xc5\xa1\xc4\x8du v Ljubljani opravil sodni\xc5\xa1ko, pri Odvetni\xc5\xa1ki dru\xc5\xbebi \xc4\x8ceferin pa odvetni\xc5\xa1ko prakso. Konec leta 2007 je uspe\xc5\xa1no opravil tudi strokovni izpit za imenovanje v naziv s podro\xc4\x8dja ustavnega prava, upravnega prava in prava EU._NEWLINE_Kljub mladi akademski karieri se \xc5\xbee ve\xc4\x8d kot 15 let pojavlja v razli\xc4\x8dnih medijih, kjer komentira aktualne dru\xc5\xbebene in politi\xc4\x8dne problematike. Ve\xc4\x8dina njegovih intervjujev je objavljenih na spletu. Leta 1999 je ustanovil Sociolo\xc5\xa1ki klub na pravni fakulteti v Ljubljani, v okviru katerega ob\xc4\x8dasno pripravlja in vodi tematska sre\xc4\x8danja, okrogle mize, pogovore in predavanja za \xc5\xa1tudente in zainteresirano javnost. Posebej aktiven je na podro\xc4\x8dju usposabljanja \xc5\xa1tudentov prava in mladih pravnikov za samostojno raziskovalno in publicisti\xc4\x8dno delo. V letih 1999-2003 je bil pomo\xc4\x8dnik urednika revije Dignitas -  slovenske revije za \xc4\x8dlovekove pravice. Od leta 2003 je pobudnik, soustanovitelj in odgovorni urednik revije REVUS \xe2\x80\x93 revija za evropsko ustavnost, prve slovenske revije za ustavno pravo, katere ambicija je postati regionalna revija za ustavno pravo, pravo \xc4\x8dlovekovih pravic in pravno teorijo. Ob za\xc4\x8detku leta 2008 je soustanovil dru\xc5\xa1tvo Klub REVUS-center za raziskovanje evropske ustavnosti in demokracije, katerega namen je raziskovalno, publicisti\xc4\x8dno ter drugo znanstveno in strokovno delo na podro\xc4\x8dju prava, ustavnosti, demokracije in \xc4\x8dlovekovih pravic. Leta 2009 je bil imenovan v ekspertno skupino Ministrstva za kulturo RS za pripravo sprememb in dopolnitev Zakona o medijih in Zakona o RTV Slovenija. _NEWLINE_Trenutno je zaposlen kot predavatelj na Pedago\xc5\xa1ki fakulteti in Fakulteti za humanisti\xc4\x8dne \xc5\xa1tudije Univerze na Primorskem v Kopru ter na Evropski Pravni fakulteti v Novi Gorici. Konec oktobra 2018 je podal tudi kandidaturo za ustavnega sodnika, ki pa jo je kasneje umaknil.\n_START_SECTION_\nDelo\n_START_PARAGRAPH_\nNa podro\xc4\x8dju raziskovanja in publicizma se ukvarja predvsem z ustavnim pravom, demokracijo, \xc4\x8dlovekovimi pravicami in svobo\xc5\xa1\xc4\x8dinami ter sociolo\xc5\xa1kimi in filozofskimi vidiki prava (o tem razpravlja v delu Pravo je v umu in srcu). V okviru fakultetnih delovnih obveznosti pa se ukvarja predvsem s filozofijo, sociologijo, teorijo prava in ustavnim pravom. Zanima ga, zakaj so ljudje taki, kakr\xc5\xa1ni so, njihova razmi\xc5\xa1ljanja, ob\xc4\x8dutja in prepri\xc4\x8danja. Poudarja problem \xc4\x8dlove\xc5\xa1ke komunikacije. Je avtor \xc5\xa1tevilnih \xc4\x8dlankov, esejev, razprav in drugih spisov na omenjene teme. Vsa ta vpra\xc5\xa1anja zelo osebno obravnava v romanu Brutalci in v poetiki Razmetanje pozla\xc4\x8denega drobca. Zunaj fakultete predava o prej navedenih temah ter tudi o pravni kulturi in sociolo\xc5\xa1ko-pravnih problemih._NEWLINE_Zagovarja poustavljanje, tj. implementiranje ustave v vse pore pravnega sistema. Spisal je nekaj uspe\xc5\xa1nih pobud za ustavnosodno presojo, tudi v nekaterih primerih, ki so bili v splo\xc5\xa1ni in strokovni javnosti posebej odmevni. S svojim delom je bil \xc5\xbee ve\xc4\x8dkrat citiran v odlo\xc4\x8dbah Ustavnega sodi\xc5\xa1\xc4\x8da RS. Kot pravni teoretik se je vklju\xc4\x8deval v proces odlo\xc4\x8danja Ustavnega sodi\xc5\xa1\xc4\x8da. Oktobra 2018 je za novo izdajo Komentarja Ustave Republike Slovenije spisal komentar 2. \xc4\x8dlena Ustave o socialni dr\xc5\xbeavi in 39. \xc4\x8dlena o svobodi izra\xc5\xbeanja._NEWLINE_Veliko je objavljal v strokovnih in znanstvenih revijah Pravna praksa, Pravnik, Javna uprava, Zbornik IPP pri PF v Ljubljani, Dignitas, Revus, Poligrafi in Odvetnik._NEWLINE_Predvsem kot strokovnjak za \xc4\x8dlovekove pravice je sodeloval na strokovnih pravni\xc5\xa1kih seminarjih, konferencah in posvetih: v Ljubljani, Portoro\xc5\xbeu, Bovcu, Mariboru, na Bledu in v Kranjski gori.\n_START_SECTION_\nDelo v tujini\n_START_PARAGRAPH_\nV tujini je prav tako sodeloval na pravni\xc5\xa1kih seminarjih v Tuzli, Katowicah in Brnu. Pravno fakulteto v Genovi je obiskal v okviru \xc5\xa1tudijskega raziskovanja. Leta 2007 ga je k sodelovanju povabil Svet Evrope, leta 2008 pa \xc5\xa1e Center za razvoj temeljnih pravic in prava. V obliki predavanj in referatov ter z ustavnopravnimi mnenji in analizami je med drugim sodeloval z Amnesty International.'